CELEX: 52013PC0131
Language: hu
Date: 2013-03-12
Title: Javaslat A TANÁCS HATÁROZATA további anyagoknak a környezetben tartósan megmaradó szerves szennyező anyagokról szóló Stockholmi Egyezmény A. mellékletébe való felvételére vonatkozó javaslatnak az Európai Unió nevében történő előterjesztéséről

|
			
		
		
		52013PC0131
		
			Javaslat A TANÁCS HATÁROZATA további anyagoknak a környezetben tartósan megmaradó szerves szennyező anyagokról szóló Stockholmi Egyezmény A. mellékletébe való felvételére vonatkozó javaslatnak az Európai Unió nevében történő előterjesztéséről /* COM/2013/0131 final - 2013/0073 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
A környezetben tartósan megmaradó szerves
szennyező anyagokról szóló, a 2006/507/EK tanácsi határozattal[1] jóváhagyott Stockholmi
Egyezmény (a továbbiakban: az Egyezmény) 2004. május 17-én lépett hatályba. Az
Egyezmény célja az emberi egészségnek és a környezetnek a környezetben tartósan
megmaradó szerves szennyező anyagokkal szembeni védelme. Az Egyezmény – az
elővigyázatosság elve alapján – keretet biztosít a jelenlegi huszonkét
kiemelt, a környezetben tartósan megmaradó szerves szennyező anyag
gyártásának, felhasználásának, behozatalának és kivitelének beszüntetéséhez,
azok biztonságos kezeléséhez és ártalmatlanításához, valamint egyes, a
környezetben tartósan megmaradó szerves szennyező anyagok szándékolatlan
kibocsátásának beszüntetéséhez vagy csökkentéséhez.
A környezetben tartósan megmaradó szerves
szennyező anyagokról szóló 850/2004/EK rendelet[2] átülteti az uniós jogba az
Egyezményben, valamint a nagy távolságra jutó, országhatárokon átterjedő
levegőszennyezésről szóló 1979. évi egyezményhez csatolt, a
259/2004/EK tanácsi határozattal[3]
jóváhagyott jegyzőkönyvben (a továbbiakban: a Jegyzőkönyv) foglalt
kötelezettségvállalásokat.
Az Egyezmény 8. cikkének (1) bekezdése szerint
bármely részes fél javaslatot terjeszthet elő a Titkárságnál egy vegyi
anyagnak az Egyezmény A., B. vagy C. mellékletébe való felvételére vonatkozóan.
A javaslatot A Környezetben Tartósan Megmaradó Szerves Szennyező Anyagokat
Felülvizsgáló Bizottság (POP RC) a 8. cikk (3) és (4) bekezdésében foglaltak
szerint megvizsgálja. A javaslatnak tartalmaznia kell az Egyezmény D.
mellékletében meghatározott információkat. A mellékletek módosításainak
elfogadási eljárására az Egyezmény 22. cikke az irányadó.
A rendelkezésre álló tudományos adatok és
vizsgálati jelentések alapján, valamint az Egyezmény D. mellékletében
megállapított kijelölési kritériumokat figyelembe véve úgy tűnik, hogy a
dikofol rendelkezik a környezetben tartósan megmaradó szerves szennyező
anyagok jellemzőivel.
A dikofol hatóanyagként nem került felvételre[4] a növényvédő szerek
forgalomba hozataláról szóló, 1991. július 15-i 91/414/EGK irányelv[5] I. mellékletébe. A dikofol
emellett a biocid termékek forgalomba hozataláról szóló, 1998. február 16-i
98/8/EK európai parlamenti és a tanácsi irányelv[6]
I. és IA. mellékletébe sem került felvételre[7].
Így a dikofol forgalomba hozatala és felhasználása az EU-ban megszűnt vagy
szigorú korlátozás alá tartozik.
A dikofol tekintetében Hollandia által
készített kockázatértékelés és összefoglaló jelentés[8] alapján az EU 2008-ban
javasolta, hogy a Jegyzőkönyv értelmében a dikofol kerüljön felvételre a
környezetben tartósan megmaradó szerves szennyező anyagokt jegyzékébe.
Ezenkívül a POP RC értékelte a dikofolt mint az endoszulfán potenciális
alternatíváját. Ezen értékelés alapján a POP RC megítélése szerint a dikofol
megfelel az Egyezmény D. mellékletében foglalt kritériumoknak, és ezért a
környezetben tartósan megmaradó szerves szennyező anyagnak
tekinthető.
Nem zárható ki, hogy a dikofolt más
országokban még mindig gyártják, felhasználják vagy nagy mennyiségben
szándékolatlanul kibocsátják. Tekintettel arra, hogy e vegyi anyag a
környezetben nagy távolságokra képes eljutni, valamint hogy a nemzeti vagy
uniós szinten hozott intézkedések nem elegendőek a környezet és az emberi
egészség magas szintű védelmének biztosításához, szélesebb nemzetközi
fellépésre van szükség.
Figyelembe véve, hogy a POP RC 2013
októberében tartja következő ülését, helyénvaló rendelkezni arról, hogy a
Bizottság az Unió nevében javaslatot terjesszen elő a dikofolnak a
Stockholmi Egyezmény A. mellékletébe való felvételére vonatkozóan. Ez az EUMSZ
218. cikkének (9) bekezdése értelmében az Unió által képviselendő
álláspontnak minősül.
2013/0073 (NLE)
Javaslat
A TANÁCS HATÁROZATA
további anyagoknak a környezetben tartósan
megmaradó szerves szennyező anyagokról szóló Stockholmi Egyezmény A.
mellékletébe való felvételére vonatkozó javaslatnak az Európai Unió nevében
történő előterjesztéséről
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 191. cikke (1)
bekezdésére, összefüggésben 218. cikke (9) bekezdésével, 
tekintettel az Európai Bizottság javaslatára,
mivel:
(1)       A környezetben tartósan
megmaradó szerves szennyező anyagokról szóló Stockholmi Egyezményt (a
továbbiakban: az Egyezmény) az Unió a környezetben tartósan megmaradó szerves
szennyező anyagokról szóló Stockholmi Egyezménynek az Európai Közösség
részéről való megkötéséről szóló, 2004. október 14-i 2006/507/EK
tanácsi határozattal[9]
2004. november 16-án ratifikálta.
(2)       Az Egyezmény részes feleként
az Unió javaslatokat tehet az Egyezmény mellékleteinek módosítására. Az
Egyezmény A. melléklete felsorolja azokat a környezetben tartósan megmaradó
szerves szennyező anyagokat, amelyeket ki kell küszöbölni.
(3)       A rendelkezésre álló
tudományos adatok és vizsgálati jelentések alapján, valamint az Egyezmény D.
mellékletében megállapított kijelölési kritériumokat figyelembe véve
megállapítható, hogy a dikofol a környezetben tartósan megmaradó szerves
szennyező anyagok tulajdonságait mutatja. 
(4)       A nagy távolságra jutó,
országhatárokon átterjedő levegőszennyezésről szóló 1979. évi
egyezményhez csatolt jegyzőkönyv értelmében az EU potenciálisan a
környezetben tartósan megmaradó szerves szennyező anyagnak
minősítette a dikofolt. Ezen túlmenően A Környezetben Tartósan
Megmaradó Szerves Szennyező Anyagokat Felülvizsgáló Bizottság
előzetes értékelése szerint – amelyre az endoszulfán alternatíváinak felkutatása
keretében került sor – a dikofol megfelel az Egyezmény D. mellékletében
megállapított kritériumoknak.
(5)       A dikofol forgalomba hozatala
és felhasználása az Unióban már befejeződött. Mindazonáltal nem zárható
ki, hogy az anyagot harmadik országokban még mindig gyártják, felhasználják
vagy nagy mennyiségben szándékolatlanul kibocsátják.
(6)       Tekintettel arra, hogy a
dikofol a környezetben nagy távolságokra képes eljutni, valamint hogy a nemzeti
vagy uniós szinten hozott intézkedések nem elegendőek a környezet és az
emberi egészség magas szintű védelmének biztosításához, szélesebb
nemzetközi fellépésre van szükség.
(7)       Az Uniónak ezért az Egyezmény
Titkárságánál javaslatot kell előterjesztenie a dikofolnak az Egyezmény A.
mellékletébe való felvételére vonatkozóan,
ELFOGADTA EZT A HATÁROZATOT: 
1. cikk
(1) Az Unió javaslatot terjeszt elő a
dikofolnak (CAS-szám: 115-32-2) a környezetben tartósan megmaradó szerves
szennyező anyagokról szóló Stockholmi Egyezmény A. mellékletébe való
felvételére vonatkozóan.
(2) A javaslatot az Egyezmény D. mellékletében
előírt információkkal együtt a Bizottság az Unió nevében továbbítja az
Egyezmény Titkárságának.
2. cikk
Ez a határozat elfogadásának napján lép
hatályba. 
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 209., 2006.7.31., 1. o.
[2]               HL L 158., 2004.4.30., 7. o.
[3]               HL L 81., 2004.3.19., 35. o.
[4]               A Bizottság 2008. szeptember 30-i 2008/764/EK határozata
a dikofolnak a 91/414/EGK tanácsi irányelv I. mellékletébe történő
felvétele megtagadásáról és az e hatóanyagot tartalmazó növényvédő szerek
engedélyének visszavonásáról (HL L 262., 2008.10.1., 40. o.).
[5]               HL L 230., 1991.8.19., 1. o.
[6]               HL L 123., 1998.4.24., 1. o.
[7]               A Bizottság 2007. december 4-i 1451/2007/EK rendelete a
biocid termékek forgalomba hozataláról szóló 98/8/EK európai parlamenti és
tanácsi irányelv 16. cikkének (2) bekezdésében említett 10 éves munkaprogram
második szakaszáról (HL L 325., 2007.12.11., 3. o.).
[8]               Elérhető a következő címen:
http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf.
[9]               HL L 209., 2006.7.31., 1. o.